CELEX: 32019D2212
Language: bg
Date: 2019-12-20 00:00:00
Title: Решение за изпълнение (ЕС) 2019/2212 на Комисията от 20 декември 2019 година относно пилотен проект за изпълнение на някои разпоредби за административно сътрудничество, установени в Регламент (ЕС) 2017/2394 на Европейския парламент и на Съвета относно сътрудничеството между националните органи, отговорни за прилагането на законодателството за защита на потребителите, посредством Информационната система за вътрешния пазар (текст от значение за ЕИП)

23.12.2019   
               
               
                  BG
               
               
                  Официален вестник на Европейския съюз
               
               
                  L 332/159
               
            
         РЕШЕНИЕ ЗА ИЗПЪЛНЕНИЕ (ЕС) 2019/2212 НА КОМИСИЯТА
         от 20 декември 2019 година
         относно пилотен проект за изпълнение на някои разпоредби за административно сътрудничество, установени в Регламент (ЕС) 2017/2394 на Европейския парламент и на Съвета относно сътрудничеството между националните органи, отговорни за прилагането на законодателството за защита на потребителите, посредством Информационната система за вътрешния пазар
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1024/2012 на Европейския парламент и на Съвета от 25 октомври 2012 г. относно административно сътрудничество посредством Информационната система за вътрешния пазар и за отмяна на Решение 2008/49/ЕО на Комисията („Регламент за IMI“) (1), и по-специално член 4, параграф 1 от него,
         като има предвид, че:
         
                     (1)
                  
                  
                     Информационната система за вътрешния пазар („IMI“), създадена с Регламент (ЕС) № 1024/2012, е софтуерно приложение, което е достъпно през интернет и е разработено от Комисията в сътрудничество с държавите членки с цел да им помогне при спазването на изискванията за обмен на информация в актовете на Съюза чрез осигуряването на централизиран механизъм за комуникация, с който да се улеснят трансграничният обмен на информация и взаимната помощ.
                  
               
                     (2)
                  
                  
                     В член 4, параграф 1 от Регламент (ЕС) № 1024/2012 се предвижда възможност Комисията да изпълнява пилотни проекти, за да прецени ефективността на IMI при прилагането на разпоредбите за административно сътрудничество в актове на Съюза, които не са изброени в приложението към него.
                  
               
                     (3)
                  
                  
                     В Регламент (ЕС) 2017/2394 на Европейския парламент и на Съвета (2) се определят условията, съгласно които компетентните органи, отговорни за прилагането на законодателството на Съюза за защита на интересите на потребителите, сътрудничат и координират действията помежду си и с Комисията. В член 35 от посочения регламент се изисква Комисията да създаде и поддържа електронна база данни за всички съобщения между компетентните органи, единните служби за връзка и Комисията съгласно посочения регламент. В него се изисква също така информацията, предоставена от образувания, които отправят външни предупреждения съгласно член 27 от посочения регламент, да се съхранява и обработва в тази електронна база данни. Освен това в член 23, параграф 3 от посочения регламент се предвижда в някои случаи Европейският банков орган да действа като наблюдател и следователно този орган следва в такива случаи да може да има достъп до електронната база данни, който му позволява да наблюдава съответните съобщения.
                  
               
                     (4)
                  
                  
                     Комисията прие Решение за изпълнение (ЕС) 2019/2213 на Комисията (3), в което се определят практическите и оперативните договорености за функционирането на електронната база данни, създадена съгласно Регламент (ЕС) 2017/2394, по отношение на съобщенията, отправени съгласно някои разпоредби от посочения регламент. IMI би могла да бъде ефективен инструмент при изпълнението на разпоредбите за административно сътрудничество, попадащи в обхвата на Решение за изпълнение (ЕС) 2019/2213 Следователно тези разпоредби следва да бъдат предмет на пилотен проект съгласно член 4 от Регламент (ЕС) № 1024/2012.
                  
               
                     (5)
                  
                  
                     В Регламент (ЕС) 2017/2394 се определят различните участници, отговорни за прилагането на разпоредбите за административно сътрудничество, установени в него. За да се гарантира ефективното прилагане на тези разпоредби, тези участници следва да се считат за участници в IMI за целите на пилотния проект.
                  
               
                     (6)
                  
                  
                     IMI следва да осигурява технически функционалности, които позволяват на компетентните органи, единните служби за връзка, Комисията и другите участници да изпълняват задълженията си съгласно Регламент (ЕС) 2017/2394, които попадат в обхвата на Решение за изпълнение (ЕС) 2019/2213 IMI следва да гарантира, че достъпът на тези участници до IMI е ограничен до функционалностите, до които им е необходим достъп, за да изпълняват задълженията си съгласно посочения регламент.
                  
               
                     (7)
                  
                  
                     IMI позволява на участниците в тази информационна система да комуникират помежду си и да си взаимодействат по структуриран начин. Това означава, че трябва да се използват структурирани формуляри за обмена и обработването на цялата информация посредством IMI. Следователно използването на тези формуляри ще отговаря на всички изисквания на Регламент (ЕС) 2017/2394 за използване на стандартни формуляри за съобщения, които попадат в обхвата на пилотния проект (например изискването съгласно член 13, параграф 3 от посочения регламент).
                  
               
                     (8)
                  
                  
                     В член 35, параграф 3 от Регламент (ЕС) 2017/2394 се предвижда, че данните, свързани с нарушения, трябва да бъдат съхранявани в електронната база данни за срок, който е не по-дълъг от необходимото за целите, за които са събрани и обработени, но при всички положения не повече от пет години, считано от приключването на съответното сътрудничество. Следователно IMI следва да гарантира, че в момента, в който вече не са необходими, свързаните с нарушение данни могат да бъдат заличени от тази информационна система, и че при всички случаи тези данни се заличават не по-късно от 5 години след датата, посочена в член 35, параграф 3, втора алинея, букви а), б) или в) от Регламент (ЕС) 2017/2394. В IMI следва да остане достъпен само запис за обмена на информация. Тази разпоредба следва да действа, без да се засяга член 14 от Регламент (ЕС) № 1024/2012, доколкото прилагането на този член би довело до по-ранно блокиране или заличаване на личните данни, съхранявани като част от пилотния проект.
                  
               
                     (9)
                  
                  
                     В съответствие с член 4, параграф 2 от Регламент (ЕС) № 1024/2012 Комисията представя оценка на резултатите от пилотния проект на Европейския парламент и на Съвета. Целесъобразно е да се определи датата, до която трябва да бъде представена оценката. С цел постигане на съгласуваност определената дата следва да е същата като датата, до която трябва да бъде представен докладът, изискван от член 40 от Регламент (ЕС) 2017/2394.
                  
               
                     (10)
                  
                  
                     Мерките, предвидени в настоящото решение, са в съответствие със становището на комитета, създаден съгласно член 24 от Регламент (ЕС) № 1024/2012,
                  
               ПРИЕ НАСТОЯЩОТО РЕШЕНИЕ:
         
            Член 1
            Пилотен проект
            Членове 11—23, 26, 27 и 28 от Регламент (ЕС) 2017/2394 са обект на пилотен проект за изпълнение на разпоредбите за административно сътрудничество, установени в тези членове, посредством Информационната система за вътрешния пазар („IMI“).
         
         
            Член 2
            Компетентни органи и други участници в IMI
            
               1.   За целите на пилотния проект компетентните органи и единните служби за връзка, определени в съответствие с член 5 от Регламент (ЕС) 2017/2394, и образуванията, които имат правомощия да отправят външни предупреждения в съответствие с член 27, параграф 1 от посочения регламент, се считат за компетентни органи по смисъла на член 5, алинея втора, буква е) от Регламент (ЕС) № 1024/2012.
            
            
               2.   За целите на пилотния проект образуванията, които имат правомощия да отправят външни предупреждения в съответствие с член 27, параграф 2 от Регламент (ЕС) 2017/2394, и Европейският банков орган в качеството му на наблюдател в съответствие с член 23, параграф 3 от посочения регламент се считат за участници в IMI по смисъла на член 5, алинея втора, буква ж) от Регламент (ЕС) № 1024/2012.
            
         
         
            Член 3
            Административно сътрудничество
            
               1.   За целите на член 11 от Регламент (ЕС) 2017/2394 IMI осигурява технически функционалности по-специално за следното:
               
                           а)
                        
                        
                           подаване на искане за информация в съответствие със същия член, включително на съпътстваща информация и доказателства;
                        
                     
                           б)
                        
                        
                           препращане на искането до съответния компетентен орган;
                        
                     
                           в)
                        
                        
                           предоставяне на отговор на искането за информация;
                        
                     
                           г)
                        
                        
                           информиране на органа заявител и Комисията за отказ за изпълнение на искане за информация, включително за причините за отказа;
                        
                     
                           д)
                        
                        
                           изпращане на съобщения в случай на несъгласие относно искане за информация.
                        
                     
            
               2.   За целите на член 12 от Регламент (ЕС) 2017/2394 IMI осигурява технически функционалности по-специално за следното:
               
                           а)
                        
                        
                           подаване на искане за правоприлагащи мерки в съответствие със същия член, включително на съпътстваща информация и доказателства;
                        
                     
                           б)
                        
                        
                           препращане на искането до съответния компетентен орган;
                        
                     
                           в)
                        
                        
                           информиране на органа заявител относно стъпките и мерките, които са предприети или се възнамерява да бъдат предприети в отговор на искането, включително съобщения относно срока за изпълнение на искането;
                        
                     
                           г)
                        
                        
                           уведомяване на органа заявител, компетентните органи на други държави членки и Комисията за мерките, които са предприети, и ефекта от тях;
                        
                     
                           д)
                        
                        
                           информиране на органа заявител и Комисията за отказ за изпълнение на искане за правоприлагащи мерки;
                        
                     
                           е)
                        
                        
                           изпращане на съобщения в случай на несъгласие относно искане за правоприлагащи мерки.
                        
                     
            
               3.   За целите на членове 15—23 от Регламент (ЕС) 2017/2394 IMI осигурява технически функционалности по-специално за следното:
               
                           а)
                        
                        
                           уведомяване за намерение за предприемане на координирано действие;
                        
                     
                           б)
                        
                        
                           установяване и определяне на координатор на координираното действие;
                        
                     
                           в)
                        
                        
                           уведомяване за предприемането на координирано действие;
                        
                     
                           г)
                        
                        
                           изпращане на съобщения за намерение за участие в координирано действие;
                        
                     
                           д)
                        
                        
                           уведомяване за резултатите от разследванията в съответствие с член 17, параграф 3 от Регламент (ЕС) 2017/2394;
                        
                     
                           е)
                        
                        
                           изпращане на съобщения за решение за отказ от участие в координирано действие, включително причините за решението и подкрепящи документи;
                        
                     
                           ж)
                        
                        
                           изпращане на съобщения за обща позиция относно резултатите от разследването и оценката на широко разпространеното нарушение;
                        
                     
                           з)
                        
                        
                           изпращане на съобщения във връзка с ангажименти при координирани действия;
                        
                     
                           и)
                        
                        
                           изпращане на съобщения във връзка с напредъка на координираното действие;
                        
                     
                           й)
                        
                        
                           изпращане на съобщения във връзка с искания за взаимна помощ, които може да са от значение за координираното действие;
                        
                     
                           к)
                        
                        
                           изпращане на съобщения във връзка с координацията на правоприлагащи мерки;
                        
                     
                           л)
                        
                        
                           изпращане на съобщения във връзка с приключването на координираното действие.
                        
                     
            
               4.   За целите на член 26 от Регламент (ЕС) 2017/2394 IMI осигурява технически функционалности по-специално за следното:
               
                           а)
                        
                        
                           отправяне на предупреждение, включително на съответната съпътстваща информация, и евентуално указване на намерение за предприемане на координирано действие;
                        
                     
                           б)
                        
                        
                           коригиране на информацията в предупреждение;
                        
                     
                           в)
                        
                        
                           оттегляне на предупреждение;
                        
                     
                           г)
                        
                        
                           отправяне на искане за проверка дали се извършват подобни нарушения и дали са предприети правоприлагащи мерки;
                        
                     
                           д)
                        
                        
                           изпращане на отговор на такива искания;
                        
                     
                           е)
                        
                        
                           отнасяне на входящите съобщения до съответните компетентни органи.
                        
                     
            
               5.   За целите на член 27 от Регламент (ЕС) 2017/2394 IMI осигурява технически функционалности по-специално за следното:
               
                           а)
                        
                        
                           отправяне на външно предупреждение, включително на съответната съпътстваща информация;
                        
                     
                           б)
                        
                        
                           коригиране на информацията във външно предупреждение;
                        
                     
                           в)
                        
                        
                           оттегляне на външно предупреждение;
                        
                     
                           г)
                        
                        
                           отнасяне на входящите съобщения до съответните компетентни органи.
                        
                     
            
               6.   За целите на член 28 от Регламент (ЕС) 2017/2394 IMI осигурява технически функционалности по-специално за уведомяване за мерките, предприети за справяне с дадено нарушение.
            
         
         
            Член 4
            Достъп до функционалностите на IMI
            IMI гарантира, че всички които за целите на пилотния проект се считат за компетентни органи или други участници в IMI съгласно член 2, могат да имат достъп само до тези функционалности в IMI, до които им е нужен достъп, за да изпълняват задълженията си съгласно Регламент (ЕС) 2017/2394.
         
         
            Член 5
            Съхраняване на данни
            
               1.   IMI осигурява технически функционалности, които позволяват заличаването на всички свързани с нарушение данни, съхранявани в IMI като част от пилотния проект, веднага след като съответните участници в IMI посочат, че тези данни вече не са необходими за целите, за които са били събрани и обработени. IMI гарантира също така, че при всички случаи всички тези данни се заличават не по-късно от 5 години, считано от деня, определен за съответния вид процедура за административно сътрудничество в член 35, параграф 3, втора алинея, букви а), б) или в) от Регламент (ЕС) 2017/2394.
            
            
               2.   След заличаването на тези данни в IMI остава достъпен само запис на факта на съответния обмен на информация, без никакви данни, чрез които нарушението да може да бъде идентифицирано.
            
            
               3.   Параграф 1 не засяга задълженията по член 14 от Регламент (ЕС) № 1024/2012 за блокиране и заличаване на лични данни, съхранявани в IMI като част от пилотния проект, доколкото прилагането на този член би довело до по-ранно блокиране или заличаване на такива данни.
            
         
         
            Член 6
            Оценка
            Оценката на резултатите от пилотния проект, която се изисква от член 4, параграф 2 от Регламент (ЕС) № 1024/2012, се представя на Европейския парламент и на Съвета до 17 януари 2023 г.
         
         
            Член 7
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            То се прилага от 17 януари 2020 г.
            Съставено в Брюксел на 20 декември 2019 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 316, 14.11.2012 г., стр. 1.
         
            (2)  Регламент (ЕС) 2017/2394 на Европейския парламент и на Съвета от 12 декември 2017 г. относно сътрудничеството между националните органи, отговорни за прилагането на законодателството за защита на потребителите, и за отмяна на Регламент (ЕО) № 2006/2004 (ОВ L 345, 27.12.2017 г., стр. 1).
         
            (3)  Решение за изпълнение (ЕС) 2019/2213 на Комисията от 20 декември 2019 г. за установяване на практическите и оперативните договорености за функционирането на електронната база данни, създадена съгласно Регламент (ЕС) 2017/2394 на Европейския парламент и на Съвета, във връзка с някои съобщения по силата на посочения регламент (вж. стр. 163 от настоящия брой на Официален вестник).